Det er særlig metodebruken som har vært utsatt for debatt. Det er kun partiledelsen som er navngitt som kilder, ellers bygger den på over 70 dybdeintervjuer med sentrale personer i partiet og fagbevegelsen, gjennomført mellom juli 2023 og august 2024. «Vi tillegger ingen opplysninger i boken til spesifikke kilder, heller ikke til partiledelsen. Dette er et metodisk valg og har vært avgjørende for å få en rekke kilder til å stille opp til intervju. Mye av informasjonen i denne boken ville aldri blitt avdekket uten at vi hadde lovet kildene å ikke navngi dem», skriver forfatterne i bokens metodekapittel.